Mesterfinalen mellom Lillestrøm og Rosenborg utsettes fra mandag 5. mars til torsdag 26. april. Dette er basert på en totalvurdering og etter dialog mellom de to finalister og mediepartner Discovery Networks Norway.

Årsaken er at værprognosene tilsier fortsatt sterk kulde og dermed også faren for å forringe banens kvalitet i lang tid fremover.



- Lillestrøm har arbeidet hardt for å få banen klar og fortjener honnør og takk for innsatsen som er lagt ned. Med utgangspunktet i den informasjon vi i dag besitter og vurdert opp mot de værprognoser som foreligger, er det riktig å utsette kampen allerede i dag og ikke vente til mandag. Dette sparer flere parter for unødig bry, opplyser leder av NFFs konkurranseavdeling, Nils Fisketjønn.

- Det er naturligvis synd. Vi hadde gledet oss til å komme i gang med norsk fotball. Men det er vår vurdering at det er klokt at kampen utsettes både av hensyn til publikum, spillere og gressmatta basert på dagens værforhold, kommenterer Leif Øverland, administrerende direktør i Norsk Toppfotball.



NFF vil komme tilbake til klokkeslett for når kampen skal spilles.

NB: Vi gjør oppmerksom på at det planlagte pressetreffet mellom 16 og 17, der man vil møte kapteiner og trenere fra lagene i Eliteserien samt representanter fra NFF, NTF og Discovery, går av stabelen som planlagt på Åråsen.